b'\n_START_ARTICLE_\nPeary Land\n_START_PARAGRAPH_\nPeary Land er en halv\xc3\xb8y aller nordligst i Gr\xc3\xb8nland, som strekker seg ut i Nordishavet mot nord, og utgj\xc3\xb8r verdens nordligste isfrie landomr\xc3\xa5de utenfor Gr\xc3\xb8nlands innlandsis. Navnet er etter polarforskeren Robert Peary, som utforsket omr\xc3\xa5det f\xc3\xb8rste gang i 1892._NEWLINE_Vestlige avgrensning er Victoriafjorden. Avgrensningen i \xc3\xb8st og s\xc3\xb8r\xc3\xb8st er Independencefjorden. Kapp Morris Jesup utgj\xc3\xb8r det nordligste punktet, og er samtidig det nordligste punktet p\xc3\xa5 Gr\xc3\xb8nlands hovedland. Omr\xc3\xa5dets utstrekning er omkring 375 km \xc3\xb8st-vest og 200 km nord-s\xc3\xb8r. Totalarealet er 57\xc2\xa0000 km\xc2\xb2. _NEWLINE_Utenfor nordkysten ligger \xc3\xb8ya Oodaaq, som har nordpolens n\xc3\xa6rmeste fastlandspunkt, i en avstand av 705 km. Havisen langs kysten er tettpakket og er av Nordishavets eldste og tykkeste, og har en langsom, \xc3\xb8stg\xc3\xa5ende bevegelse. Kystlinjen er preget av dype fjorder. Den st\xc3\xb8rste fjorden er Frederick E. Hyde fjord som skj\xc3\xa6rer 150 km inn i Peary Land fra \xc3\xb8st, og deler omr\xc3\xa5det i en nordlig og en s\xc3\xb8rlig del. Den nordlige delen er dominert av Roosveltfjellene med h\xc3\xb8yeste punkt 1\xc2\xa0950 moh.\n_START_SECTION_\nKlima\n_START_PARAGRAPH_\nKlimatisk er Peary Land polar\xc3\xb8rken, med \xc3\xa5rlig totalnedb\xc3\xb8r mellom 25 \xe2\x80\x93 200 mm, alt i form av sn\xc3\xb8. _NEWLINE_Temperaturregimet er kontinentalt, med middeltemperatur i januar -32\xc2\xb0C og i juli +6\xc2\xb0C. Sommeren kan v\xc3\xa6re forbausende varm. Episoder over 15\xc2\xb0C er ikke uvanlig, spesielt i juli, en vanligvis frostfri m\xc3\xa5ned.\n_START_SECTION_\nFlora og fauna\n_START_PARAGRAPH_\nKaribu og moskusfe overlever p\xc3\xa5 det skrinne vegetasjonsdekket som er begrenset til 5% av landarealet. Det er funnet 33 blomsterarter. Faunaen omfatter fjellrev, arktisk ulv, isbj\xc3\xb8rn og polarhare.\n_START_SECTION_\nForhistorie\n_START_PARAGRAPH_\nFor en eller to millioner \xc3\xa5r siden, da klimaet var varmere, vokste det tr\xc3\xa6r som lerk, svartgran, bj\xc3\xb8rk, barlind, and tuja p\xc3\xa5 Peary Land._NEWLINE_Under siste istid l\xc3\xa5 Peary Land utenfor iskappen. Det er p\xc3\xa5vist mange spor av tidlige eskimoiske bosettinger i omr\xc3\xa5det. Adam C. Knuth Site er en ca. 4\xc2\xa0000 \xc3\xa5r gammel boplass fra Independence I-kulturen, som representerer de tidligste spor av mennesker. Boplassen som ble oppdaget i 1980, ligger med storsl\xc3\xa5tt utsikt p\xc3\xa5 et fremskutt system av deltaterrasser med ruiner spredt p\xc3\xa5 flere forskjellige niv\xc3\xa5er. Av de mer enn 25 anleggene er halvparten lagre og resten er boliger. Boligtomtene fordeler seg p\xc3\xa5 to typer, som forel\xc3\xb8pig blir tolket som henholdsvis vinter- og sommer-boliger.\n_START_SECTION_\nNyere tid\n_START_PARAGRAPH_\nDen tidligste utforskningen av Nord-Gr\xc3\xb8nland ble foretatt med hundespann. Robert Peary opps\xc3\xb8kte omr\xc3\xa5det flere ganger. Den f\xc3\xb8rste overvintringen skjedde s\xc3\xa5 sent som vinteren 1948-49, da K\xc3\xb8benhavns Universitet fikk anledning til \xc3\xa5 etablere en forskningstasjon, Br\xc3\xb8nlundhus. _NEWLINE_I 1972 ble forskningsstasjon nummer to bygget, Kap Harald Moltke. Stasjonene ligger 10 km fra hverandre p\xc3\xa5 hver sin side av J\xc3\xb8rgen Br\xc3\xb8nlund Fjord, og forbindelsen mellom dem er om sommeren avhengig av b\xc3\xa5t og av egnede isforhold. Isen utenfor fjordmunningen blir benyttet som stasjonenes landingsbane for fly. Stasjonene er siden 1996 administrert av Peary Land Fonden._NEWLINE_Peary Land er siden 1974 en del av Nord\xc3\xb8st-Gr\xc3\xb8nland biosf\xc3\xa6rereservat, og har ingen permanent bosetting.'